อาคเนย์เข็น4แบบประกันตะกาฟุลชิงลูกค้า
ตลาดประกันตะกาฟุลร้อนฉ่า หลังอาคเนย์เข็น 4 แบบ สู้ไทยประกันชีวิต เมืองไทย ชิงฐานลูกค้าร่วม 10 ล้านคน
20 ส.ค. 2554

ตลาดประกันตะกาฟุลร้อนฉ่า หลังอาคเนย์เข็น 4 แบบ สู้ไทยประกันชีวิต เมืองไทย ชิงฐานลูกค้าร่วม 10 ล้านคน
นายสุรเทพ โลหิตกุล ผู้ช่วยกรรมการผู้จัดการ สายงานตัวแทนและการตลาด บริษัท อาคเนย์ประกันชีวิต เปิดเผยว่า บริษัทได้ยื่นขออนุมัติกรมธรรม์ตะกาฟุล 4 แบบ จากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เพื่อเจาะฐานลูกค้าชาวไทยมุสลิมประมาณ 10 ล้านคนทั่วประเทศ ซึ่งยังไม่มีหลักประกันด้านความคุ้มครองประกันชีวิตอีกจำนวนมาก เพราะแบบประกันที่ขายในตลาดส่วนใหญ่จะมีเรื่องของการจ่ายดอกเบี้ย และ มีการลงทุนที่ได้ดอกเบี้ย ซึ่งผิดหลักศาสนา
สำหรับ 4 แบบประกันที่ขออนุมัติ ประกอบด้วย ตะกาฟุลเพื่อฮัจญ์ ชำระเบี้ย 5 ปี คุ้มครอง 5 ปี ชำระเบี้ย 5 ปี คุ้มครอง 10 ปี ตะกาฟุลเพื่อครอบครัว ชำระเบี้ย 20 ปี คุ้มครอง 20 ปี และตะกาฟุลเพื่อครอบครัวระยะยาว ชำระเบี้ย 20 ปี คุ้มครอง 90 ปี หาก คปภ.อนุมัติเร็วก็พร้อมจะวางตลาดภายในเดือน ก.ค.นี้ คาดว่าจะทำยอดขายได้ 10 ล้านบาท 
นายอภิรักษ์ ไทยพัฒนกุล กรรมการและประธานเจ้าหน้าที่บริหาร บริษัท ไทยประกันชีวิต เปิดเผยว่า ปีนี้บริษัทได้ร่วมกับธนาคารอิสลามในการเสนอขายประกันตะกาฟุล ซึ่งได้รับการตอบรับดี แต่ไม่ทราบถึงรายละเอียดของยอดขาย
อย่างไรก็ตาม ผู้บริหารธนาคารอิสลาม เคยประมาณการไว้ว่าปี 2554-2555 จะมีลูกค้าใช้บริการประกันตะกาฟุล 2 แสนราย 
ทั้งนี้ ปัจจุบันบริษัทที่มีฐานลูกค้าชาวไทยมุสลิมมากที่สุด ประกอบด้วย บริษัท ไทยประกันชีวิต บริษัท เมืองไทยประกันชีวิต และบริษัท ฟินันซ่าประกันชีวิต